###### Szállítási keretszerződés

A Szerződő Felek:

egyrészről

Név: **Budapest Főváros VII. ker. Erzsébetvárosi Polgármesteri Hivatal**

Cím: 1073 Budapest, Erzsébet krt. 6.

Levelezési címe: 1073 Budapest, Erzsébet krt. 6.

Képviseli: Dr. Gotthard Gábor jegyző

Számlavezető pénzintézete: OTP Bank Nyrt.

Számlaszáma: 11784009-15735708

Számlázási cím: 1073 Budapest, Erzsébet krt. 6.

Adószáma: 15507008-2-42

mint **megrendelő**

másrészről

Név: **ALBACOMP RI Rendszerintegrációs Korlátolt Felelősségű Társaság**

Cím: 8000 Székesfehérvár, Mártírok útja 9.

Képviseli: Minárovits Márton

Levelezési cím: 8000 Székesfehérvár, Mártírok útja 9.

Számlavezető pénzintézete: UniCredit Bank Hungary Zrt.

Számlaszáma: 10918001-00000036-73390058

Számlázási cím: 8000 Székesfehérvár, Mártírok útja 9.

Adószáma: 14464401-2-07

Statisztikai jelzőszáma: 14464401-4741-113-07

Cégbíróság: Székesfehérvári Törvényszék

Cégjegyzék száma: 07-09-015199

mint szállító

között, az alábbi feltételekkel:

**PREAMBULUM**

Megrendelő mint ajánlatkérő a közbeszerzésekről szóló 2011. évi CVIII. törvény (a továbbiakban: Kbt.) 122. § (7) bekezdés a) pont szerinti hirdetmény nélküli tárgyalásos közbeszerzési eljárást kezdeményezett. A szállító mint ajánlattevő az eljárásban a törvényes feltételeknek megfelelő érvényes ajánlatot nyújtott be, amely az eljárást megindító felhívás szerinti értékelési szempont alapján az összességében legelőnyösebb ajánlatként került kiválasztásra, és megrendelő a szállítót hirdette ki az eljárás nyerteseként.

A Szerződő Felek rögzítik, hogy a szerződést a Kbt. 124. § (1) bekezdés rendelkezései alapján a fent hivatkozott közbeszerzési eljárásra tekintettel, annak részeként írják alá.

1. **A szerződés tárgya**

1.1 Az Ajánlati dokumentációban (a továbbiakban: Dokumentáció) található terméklistában szereplő informatikai eszközök és kellékanyagok valamint a Dokumentációban pontosan meg nem határozott egyéb informatikai eszközök és kellékanyagok szállítása maximum 24.400.000. HUF + Áfa keretösszegben.

1.2. A szállítandó termékek műszaki leírását jelen szerződés *1. sz. melléklet*e tartalmazza.

1. **A szerződés hatályba lépése, a szerződés teljesítési időpontja, átadás-átvétel**
   1. Jelen szerződés aláírásának napján lép hatályba, s 2016. december 31-ig hatályban marad, kivéve, ha addig az 1.1. pontban szereplő keretösszeg kimerül. Az említett keretösszegből 2015-ben felhasználható összeg: 9.500.000. HUF + Áfa, 2016-ben felhasználható összeg: 14.900.000. HUF + Áfa. (Az Áfa mértékének meghatározása és elszámolása a mindenkori hatályos adó jogszabályok szerint történik.) A 2015. évben fel nem használt keretösszeg a következő évben – szerződésmódosítás után – felhasználható.
   2. A szállító jelen szerződés tárgyát képező termékekre megrendelést a szerződés lejártáig köteles befogadni, melyet a szállító csak akkor köteles leszállítani a szerződés időbeli hatályának lejártáig, ha a megrendelés időpontja a szállítást lehetővé teszi.
   3. A szállító köteles a megrendelőt a szállítás idejéről 3 nappal korábban értesíteni.
   4. A szállító a leszállítandó Terméket az adott Termékre vonatkozó előírások szerint csomagolva szállítja le a megrendelőnek.
   5. Az átadás-átvételről jegyzőkönyvet kell felvenni, melyben adott esetben fel kell jegyezni a termékben szemrevételezéssel megállapítható károsodást, minőségi kifogást is.
   6. Minőségi kifogás alapján indult vita esetén a felek egyeztetnek, az egyeztetés alapján jegyzőkönyvet kell felvenni, melynek nyomán a szállítónak saját költségére utánszállítást kell teljesítenie.
   7. Amennyiben a szerződő felek a hibás teljesítéssel kapcsolatban nem jutnak megegyezésre, úgy a bírói út igénybevétele helyett független minőségvizsgáló szervezetet bízhatnak meg a Termék megvizsgálásával. A független vizsgálat eredményét a felek magukra nézve kötelezőnek ismerik el. A vizsgálat költségeit a hibáért felelős fél viseli.
   8. A termék elvesztéséből vagy megrongálódásából, ill. bármely más okból eredő kárveszély viselése a szállítóról a megrendelőre az átadás-átvételről szóló jegyzőkönyv aláírásával száll át.
   9. Amennyiben Szállító jelen szerződés 2.3. pontjában szereplő határidőn belül nem tudja a terméket leszállítani, megrendelőnek jogában áll késedelmi kötbért felszámítani.
2. **A teljesítés helye**

1073 Budapest, Erzsébet krt. 6.

1. **Szerződéses ár**
   1. A szállító köteles jelen szerződés *1. sz. melléklet*ében szereplő, a Dokumentációban pontosan meghatározott termékeket az ott megadott egységárakon szállítani.
   2. Az *1. sz. melléklet*ben szereplő árak a szerződés alatt nem módosíthatók. A fenti ellenérték teljes egészében tartalmazza a jelen szerződésben szereplő termékek ellenértékét, továbbá pl. a szállítási költségeket, a fuvareszközről történő lerakás.
   3. A fentieknek megfelelően az ár a szállító által jelen szerződés alapján teljesítendő valamennyi szolgáltatás ellenértékét tartalmazza, így ezen túlmenően semmilyen jogcímen nem jogosult megrendelőtől további díj- vagy költségtérítés igénylésére.
   4. A Dokumentációban pontosan meg nem határozott, ún. egyéb informatikai eszközök és kellékanyagok megrendelése esetén a szállító köteles a kiskereskedelmi árlistájában szereplő nettó árakhoz képest 10%, azaz tíz százalék kedvezményt biztosítani.
   5. A számlázás és kifizetés pénzneme magyar forint.
   6. A szállító nem fizet, illetve számol el a szerződés teljesítésével összefüggésben olyan költségeket, melyek a Kbt. 56. § (1) bekezdés k) pontja szerinti feltételeknek nem megfelelő társaság tekintetében merülnek fel, és melyek a szállító adóköteles jövedelmének csökkentésére alkalmasak.
2. **Fizetési feltételek**
   1. Megrendelő előleget nem biztosít.
   2. Szállító részszámla benyújtására megrendelésenként jogosult.
   3. Számlát a szállító csak a teljesítési igazolásnak a megrendelő 14.1. pontjában meghatározott kapcsolattartója általi aláírását követően állíthat ki. A teljesítés elfogadásáról, illetve annak megtagadásáról a megrendelő köteles az átadás-átvételi jegyzőkönyv felvételét követő 15 napon belül nyilatkozni. A teljesítési igazolást köteles a szállító számlához mellékelni, nélküle a számla összege nem fizethető ki. Amennyiben a szerződés teljesítése során a Dokumentációban pontosan meg nem határozott egyéb informatikai eszközök és kellékanyagok megrendelése történik, a szállító köteles a fenti dokumentumok mellé csatolni a vonatkozó kiskereskedelmi árlistáját, melynek valóságtartalmát a megrendelő jogosult ellenőrizni.
   4. Ha a megrendelő részéről kifogás merül fel a benyújtott számlával összefüggésben, úgy a megrendelő köteles a kifogásolt számlát 10 napon belül visszajuttatni a szállítóhoz.
   5. A számla kifizetésére a számla kézhezvételétől számított 30 (harminc) napon belül kerül sor.
   6. A számla kifizetésének feltétele, hogy a szállító bemutat, átad vagy megküld a megrendelőnek a terhelés időpontjától számított 30 napnál nem régebbi nemlegesnek minősülő együttes adóigazolást, vagy arról értesíti a megrendelőt, hogy a kifizetés időpontjában szerepel a köztartozásmentes adózói adatbázisban. Amennyiben az együttes adóigazolás köztartozást mutat, az azt követő eljárásra az adózás rendjéről szóló 2003. évi CXII. törvény (a továbbiakban: Art.) 36/A. § (6) bekezdésére tekintettel a 36/A. § (3)-(4) bekezdése az irányadó.
   7. A számlák összegének a megrendelő általi késedelmes kiegyenlítése esetén megrendelő a Polgári Törvénykönyvről szóló 2013. évi V. törvény (a továbbiakban: Ptk.) 6:155. § (1) bekezdése szerinti késedelmi kamatot köteles megfizetni a szállítónak.
3. **A felek jogai és kötelességei**
   1. A felek a szerződés teljesítése során kötelesek fokozottan együttműködni.
   2. Ezzel összefüggésben a felek megállapodnak, hogy minden a szerződéssel kapcsolatos értesítést, illetve egyéb közlést egymás felé írásban tesznek meg, és az jelen szerződés alkalmazásában akkor minősül megtettnek, ha azt személyesen az átvétel igazolásával, vagy telefax útján, vagy postai úton, ajánlott, tértivevényes küldeményként a szerződésben meghatározott címre küldték el.
   3. Az ennek alapján küldött értesítés, levél az elküldéstől, postára adástól számított 5. napon akkor is megérkezettnek minősül, ha a tértivevény „nem kereste”, vagy „nem vette át” jelzéssel érkezik vissza a feladóhoz, vagy a jelen szerződésben írt telefax útján küldött üzenet ezért nem jut el hozzá.
   4. Ha a szerződés teljesítése során bármikor a szállító olyan feltételekkel találkozik, melyek akadályozzák a teljesítést, a megrendelőt azonnal írásban értesítenie kell a késedelem tényéről és annak várható időtartamáról. Az értesítés elmaradása vagy késedelmes közlés esetén annak minden következményét a szállító viseli.
   5. Minden, a jelen szerződés keretében a felek által egymásnak küldött értesítésnek írott formában (ajánlott levélben, telefaxon) kell történnie. Ezen értesítések hatálya a címzett általi vételkor, illetve neki történő kézbesítéskor áll be.
   6. Szállító jelen szerződés alapján kizárólag a hatályos szabványoknak, minőségi előírásoknak megfelelő terméket szállíthat a megrendelő részére.
   7. Amennyiben ajánlatában jelezte, a szállító jogosult alvállalkozó(k) igénybevételére, az alvállalkozók tevékenységéért azonban úgy felel, mint a sajátjáért.
   8. Megrendelő csak a szállítóval áll szerződéses kapcsolatban, az alvállakozókkal nem.
   9. A szállító vállalja, hogy a szerződés teljesítésének teljes időtartama alatt tulajdonosi szerkezetét az ajánlatkérő számára megismerhetővé teszi és a Kbt. 125. (5) bekezdés szerinti ügyletekről az ajánlatkérőt haladéktalanul értesíti.
   10. Szállító jelen szerződés aláírásával teljes körű garanciát vállal a leszállításra kerülő termékek használhatóságára, illetve arra, hogy az megfelel a vonatkozó hatósági előírásoknak. Szállító szavatol azért, hogy a termékek alkalmasak rendeltetésszerű használatra és harmadik személynek nincs olyan joga a szerződés tárgyára, amely a megrendelőt használatában korlátozná, vagy akadályozná.
   11. A tulajdonjog átszállásának időpontja a vételár szállító bankszámlájára érkezéssel egyidejűleg történik.
4. **Szerződésszegés**
   1. Szerződésszegésnek minősül minden olyan magatartás vagy mulasztás, amelynek során bármelyik fél jogszabály, illetve a szerződés alapján őt terhelő bármely kötelezettségének teljesítését elmulasztja.
   2. Amennyiben a szállító a szerződést megszegi, kötbér és kártérítési felelősséggel tartozik, kivéve, ha bizonyítja, hogy a szerződés teljesítése során úgy járt el, ahogy az gazdálkodó szervezettől az adott esetben elvárható.
   3. A fenti szerződésszegés következményei alól nem mentesít az a körülmény, hogy a szerződésszegést a vállalkozó, mint gazdálkodó szervezet irányítására, felügyeletére jogosult szerv intézkedése okozza.
   4. Szállító jelen szerződésben rögzített szállítási kötelezettségének késedelmes teljesítése esetén a késedelem minden napja után a késedelemmel érintett szállítás nettó értéke 1%-ának megfelelő kötbér megfizetésére köteles.
   5. Amennyiben a megrendelő a Termék átadás-átvételi eljárása során mennyiségi hiányt vagy minőségi hibát észlelt, a hiányosság pótlásáig, illetve a hibák kijavításáig hibás teljesítési kötbérre jogosult. A hibás teljesítési kötbér napi mértéke megegyezik a késedelmi kötbérével.
   6. A szállító nem teljesítése (a szerződés teljesítésének a szállítónak felróható lehetetlenné válása, meghiúsulása, illetőleg a szerződés teljesítésének a szállító általi megtagadása, a szállító jogutód nélküli megszűnése) esetén megrendelő 1.500.000 HUF összegű meghiúsulási kötbérre jogosult. A megrendelő szintén jogosult meghiúsulási kötbérre, ha jelen szerződés 11.4. pontjában meghatározottak miatt megszűnik.
   7. Amennyiben a megrendelő a szállító késedelme miatt a szerződést felmondja, úgy a meghiúsulási kötbéren túl a megrendelőt nem illeti meg a felmondás közléséig terjedő időtartamra számított késedelmi kötbér.
   8. A megrendelő fenntartja a jogát, hogy a kötbért meghaladó kárát a szállítóval szemben érvényesítse.
   9. Megrendelő részéről bármely nem szerződésszerű teljesítés jogi fenntartás nélküli elfogadása nem értelmezhető joglemondásként azon igényéről vagy igényeiről, mely/melyek a megrendelőt a szerződésszegés jogkövetkezményeként megilletik.
   10. Amennyiben kötbér felszámítására sor kerül, arról a megrendelő ún. kötbérszámlát állít ki, melyet a szállító köteles 30 napon belül megfizetni.
5. **Vis maior**

8.1. Vis maior-on a felek ellenőrzési képességét meghaladó körülményeket kell érteni, beleértve, de nem kizárólagosan, az alábbiakat:

* akár megüzent, akár meg nem üzent háború és ellenségeskedés, megszállás, idegen ellenség akciói, mozgósítás, rekvirálás vagy embargó,
* nukleáris üzemanyagból, vagy a nukleáris anyag lebomlásából keletkező nukleáris hulladékból származó ionizáló sugárzás vagy radioaktív szennyeződés, vagy radioaktív mérgező robbanás, vagy egyéb veszélyes tulajdonság a robbanásveszélyes nukleáris üzemekben vagy azok nukleáris részlegeiben,
* lázadás, forradalom, felkelés, katonai vagy bitorló hatalomátvétel, polgárháború,
* zendülés, tüntetés vagy rendzavarás, kivéve, ha az kizárólag a szállító alkalmazottaira terjed ki,
* természeti katasztrófa.

8.2. Ha bármelyik fél úgy véli, hogy vis maior következett be, s ez akadályozza a kötelezettségeinek végrehajtásában, azonnal köteles írásban (elsősorban faxon) értesíteni a másik felet, s közölni vele az esemény körülményeit, okát és feltehetően várható időtartamát. Ebben az esetbenaz odatartozó határidő meghosszabbodik a vis maior időtartamával, melyről a felek előzetesen egyeztetnek.

8.3. Ha vis maior körülmény bekövetkezett, mindkét fél, de különösen a szállító köteles törekedni a szerződésből eredő kötelezettségeinek folytatólagos teljesítésére, amennyire az ésszerűen elképzelhető.

1. **Szerződésmódosítás**

9.1. A szerződést mindkét fél belegyezésével kizárólag a Kbt. 132. §-ában foglaltak alapján írásban lehet módosítani.

9.2. Nem minősül a szerződés módosításának a felek nyilvántartott adataiban, így különösen a székhelyében, képviselőiben, bankszámlaszámában, adószámában bekövetkező változás. Az említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 10 napon belül köteles értesíteni.

1. **Érvényesség, részleges érvénytelenség**

Amennyiben jelen szerződés egy rendelkezése teljes egészében vagy részben érvénytelen lenne vagy érvénytelenné válna, a szerződés érvényessége egyebekben azonban fennmarad, kivéve, ha e rész nélkül a felek a szerződést nem kötötték volna meg.

1. **A szerződés megszűnése**

11.1. Jelen szerződés megszűnik jelen szerződés 2.2. pontjában foglaltak szerint.

11.2. A szerződés közös megegyezéssel bármikor megszüntethető.

11.3. A közös megegyezésen, illetve a szerződésteljesítéssel történő megszűnésén túlmenően a felek a szerződést azonnali hatállyal egyoldalú jognyilatkozattal is megszüntethetik, ha

* a szállító késedelme bármely megrendelés esetében eléri a 10 napot;
* a szállítóra kiszabott hibás teljesítési kötbér értéke elérte jelen szerződés 1.1. pontjában szereplő nettó keretösszeg 10%-át;
* az ún. egyéb informatikai termékek és/vagy kellékanyagok számlázásánál a szállító a vállaltnál kisebb kedvezményt biztosít;
* a másik fél a szerződésben meghatározott és vállalt kötelezettségeit ismételten nem teljesítette, s erre a másik fél határidő tűzésével felszólította és a határidő eredménytelenül telt el;
* a szállító ellen csődeljárás indult és a vonatkozó jogszabályok alapján tartott tárgyaláson a hitelezőktől nem kap előzetes egyetértést a fizetési haladék megszerzésére;
* bírósági döntés szerint a csődeljárás során a hitelezőkkel nem jön létre egyezség;
* a szállító az illetékes bíróságnál saját maga ellen felszámolási eljárás megindítását kéri a vonatkozó jogszabályok alapján;
* a másik fél fizetésképtelenségét a bíróság a vonatkozó jogszabályok alapján megállapítja;
* a szállító végelszámolását az erre jogosult szerv elhatározza.

11.4. A megrendelő a Kbt. 125. § (5) bekezdése alapján jogosult és egyben köteles a szerződést felmondani – ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon – ha

* a szállítóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll az 56. § (1) bekezdés k) pontjában meghatározott valamely feltétel,
* a szállító közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll az 56. § (1) bekezdés k) pontjában meghatározott valamely feltétel.

11.5. Bármelyik fél által történő felmondás esetén a fizetések a felmondási idő lejártáig, illetőleg a szerződés hatályának megszűnéséig nyújtott szolgáltatásokért teljesítendők, s a felek egymással elszámolnak.

1. **Alkalmazandó jog**

Jelen szerződést a Magyarország jogrendje szerint kell értelmezni. A szerződésben nem szabályozott kérdésekben elsősorban a következő jogszabályokat kell figyelembe venni:

* a Ptk,
* a Kbt.

1. **Eljárás jogvita esetén**

Jelen szerződés végrehajtásával kapcsolatos minden vitás kérdést a Felek békés úton kísérelnek megoldani, s ennek eredménytelensége esetén fordulnak bírósághoz jogvitájuk eldöntése érdekében.

1. **Képviselet**

14.1. Megrendelő részéről a teljesítési igazolás kiállítására jogosult:

Név: ………………………………………….

E-mail: ………………………………………..

Tel: …………………………………………….

Telefax: ………………………………………..

*[Szerződéskötéskor kerül kitöltésre]*

14.2. Szállító képviselője/képviselői:

Név: Major Ákos

E-mail: tender@albacomp.hu

Tel: +36 22 515 414

Telefax: +36 22 315 106

1. **Egyéb**
   1. A következő dokumentumok a szerződés elválaszthatatlan részét képezik és ezzel együtt kezelendők:

* Eljárást megindító felhívás,
* Ajánlati Dokumentáció,
* Tárgyalási jegyzőkönyv(ek),
* Szállító (végleges) ajánlata.
  1. A vállalkozó a jelen szerződés aláírásával kijelenti, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül.
  2. Jelen szerződés 5 (öt) db egymással szó szerint megegyező példányban készült. A szerződés 3 (három) db eredeti példánya a megrendelőt és 2 (kettő) eredeti példánya pedig a szállítót illeti meg.
  3. Alulírott felek a jelen szerződést akaratukkal megegyezőnek találták, és jóváhagyólag aláírták.

Budapest, 2015. …………………………..

|  |  |
| --- | --- |
| ……………………………………..  **Budapest Főváros VII. kerület Erzsébetvárosi Polgármesteri Hivatal**  Dr. Gotthard Gábor jegyző  Megrendelő | …………………………………………  **ALBACOMP RI Rendszerintegrációs Korlátolt Felelősségű Társaság**  Minárovits Márton ügyvezető  Szállító |

###### Ellenjegyezem:

………………………………………..

Fitosné Z. Zsuzsanna

Pénzügyi irodavezető